钦定古今图书集成/理学汇编/学行典/第090卷 > 胡居仁居业录 > 《续白鹿洞书院学规》〈克治力行以尽成己之道〉
## 钦定古今图书集成/理学汇编/学行典/第090卷 > 胡居仁居业录 > 《续白鹿洞书院学规》〈克治力行以尽成己之道〉

《易》曰：“君子终日乾乾，夕惕若，天行健，君子以自强
不息。”朱子曰：“此闲讲说时少，践履时多，事事都要
人自去理会。凡是己私，不是天理者，便克将去，行
之久则善与自家为一。为一则得之在我。未能行，则
善自善。我自我。人之于道理不能行，只是在我之
道理有未尽耳。不当咎其不可行，当反而求尽其道。”
愚谓人之有生，便有所以为人之理，是皆天之所赋，
非人力之所为也。虽圣人不过尽为人之理而已，孟
子所谓“践形”是也，非圣人于此身之外别有所以为
圣人之理也。今所以不能如圣人之从容中道者，是
气质有偏，物欲有蔽。故必克治其气质之偏，物欲之
蔽，使所行无过不及之差，然后可以尽此身之理，以
成乎己也。苟或知而不行，则前所穷之理无所安顿，
徒费讲学之功，无以为己有，岂不重可惜乎！今学者
于此，务必实体此理，而力行以终之，以脱乎俗学之
陋。其力行之方，圣贤《方册》已详，姑举大端于此，以示
同志。